作者:皮日休
標題:二遊詩：任詩
內容:任君恣高放，斯道能寡合。一宅閑林泉，終身遠囂雜。嘗聞佐浩穰，散性多儑bY。欻爾解其綬，遺之如棄靸。歸來鄉黨內，卻與親朋洽。開溪未讓丁，列第方稱甲。入門約百步，古木聲霎霎。廣檻小山欹，斜廊怪石夾。白蓮倚闌楯，翠鳥緣簾押。地勢似五瀉，巖形若三峽。猿眠但膃肭，鳧食時啑唼。撥荇下文竿，結藤縈桂楫。門留醫樹客，壁倚栽花鍤。度歲止褐衣，經旬唯白vS。多君方閉戶，顧我能倒屟。請題在茅棟，留坐於石榻。魂從清景遛，衣任煙霞裛。階墀龜任上，枕蓆鷗方狎。沼似頗黎鏡，當中見魚眨。杯杓悉杉瘤，盤筵盡荷葉。閑斟不置罰，閑弈無爭劫。閑日不整冠，閑風無用箑。以斯為思慮，吾道寧疲苶。袞衣競璀璨，鼓吹爭鞺鞳。欲者解擠排，詬者能詀讘。權豪暫翻覆，刑禍相填壓。此時一圭竇，不肯饒閶闔。有第可棲息，有書可漁獵。吾欲與任君，終身以斯愜。